## Odluka o određivanu parkirališnih mjesta i ograničenjima za prijevoz opasnih tvari javnim cestama

### NN 15/2010 (1.2.2010.), Odluka o određivanu parkirališnih mjesta i ograničenjima za prijevoz opasnih tvari javnim cestama

MINISTARSTVO MORA, PROMETA  I INFRASTRUKTURE

371

Na temelju članka 35. stavak 3. i 4. Zakona o prijevozu opasnih tvari (»Narodne novine«, br. 79/07) ministar mora, prometa i infrastrukture u suglasnosti s ministrom zaštite okoliša, prostornog uređenja i graditeljstva i ministrom unutarnjih poslova donosi

ODLUKU

O ODREĐIVANJU PARKIRALIŠNIH MJESTA I OGRANIČENJIMA ZA PRIJEVOZ OPASNIH TVARI JAVNIM CESTAMA

I.

Ovom Odlukom se određuju parkirališna mjesta za vozila za prijevoz opasnih tvari i uvjeti kojima ta mjesta moraju udovoljavati, te ograničenja za prijevoz opasnih tvari javnim cestama.

II.

Ova Odluka ne odnosi se na vozila koja prevoze opasne tvari prema izuzećima u svezi načina prijevoza, količina opasnih tvari na vozilu i načina pakovanja navedenim u Zakonu o prijevozu opasnih tvari i Prilozima A i B Europskog sporazumu o cestovnom prijevozu opasnih tvari.

III.

Ograničenja prijevoza opasnih tvari kroz tunele, kao i kategorizacija tunela sukladno odredbama Zakona o prijevozu opasnih tvari i Priloga A i B Europskog sporazumu o cestovnom prijevozu opasnih tvari odredit će se nakon izrade analize rizika, a najkasnije do 31. 10. 2010. godine.

Do utvrđivanja kategorizacije tunela, a u cilju ostvarivanja sigurnosti tijekom prijevoza opasnih tvari kroz tunele, pravne osobe nadležne za upravljanje i održavanje tunela poduzimat će mjere sigurnosti sukladno svojim općim aktima.

IV.

Vozila kojima se prevoze opasne tvari, smiju se kretati sljedećim javnim cestama:

|  |  |
| --- | --- |
| AUTOCESTE | |
| Broj  ceste | Opis ceste |
| A1 | Zagreb (čvorište Lučko, A3) – Karlovac – Bosiljevo – Split – Šestanovac – čvorište Ravča (D62) |
| A2 | GP Macelj (R. Slovenija) –Trakošćan – Krapina – Zagreb (čvorište Jankomir, A3) |
| A3 | GP Bregana (R. Slovenija) – Zagreb – Sl. Brod – GP Bajakovo (R. Srbija) |
| A4 | GP Goričan (R. Mađarska) – Varaždin – Zagreb (čvorište Ivanja Reka, A3) |
| A5 | Čvorište Osijek – čvorište Sredanci (A3) |
| A6 | Čvorište Bosiljevo II (A1) – Delnice – Rijeka (čvorište Orehovica, A7) |
| A7 | GP Rupa (R. Slovenija) – Matulji – Orehovica – čvorište Sv. Kuzam (D8) |
| A8 | Čvorište Kanfanar (A9) – Pazin – Lupoglav – čvorište Matulji (A7) |
| A9 | Čvorište Umag (Ž5002)- čvorište Kanfanar (A8) – čvorište Pula (D66) |
| DRŽAVNE I ŽUPANIJSKE CESTE | |
| Broj ceste | Opis ceste |
| 1 | Karlovac – Grabovac (D217) – GP Ličko Petrovo Selo (R. BiH) |
| 2 | GP Dubrava Križovljanska (R. Slovenija) (D2) – Varaždin (D3) – čvorište Varaždin (A4) |
| 2 | GP Ilok (R. Srbije) – Vukovar (D55) – Vinkovci – čvorište Županja(A3) |
| 8 | GP Karasovići (R. Crna Gora) – Ploče (D8) – D62- A1 čvorište Ravča |
| 9 | GP Metković (R. BiH) – Opuzen – D8 |
| 21 | GP Kaštel (R. Slovenija) – D510-A9 |
| 34 | Donji Miholjac – Valpovo – čvorište Osijek (A5) |
| 37 | Sisak (D36) – Popovača (A3) |
| 60 | Čvorište Šestanovac (A1) – Cista Provo (D60) – Imotski – GP Vinjani Donji (R. BiH) |
| 220 | GP Kamensko (R. BiH) – Trilj – Čaporice (D60) – Čvor Bisko (A1) |
| 315 | GP Županja (R. BiH) – čvorište Županja (A3) |

|  |  |
| --- | --- |
| JAVNE CESTE IZ HRVATSKIH LUKA I RAFINERIJA I OBRNUTO | |
| Luka Ploče | D8 – D62- A1 čvorište Ravča |
| Luke Split i Solin | Split – Klis – D1 – A1 čvorište Dugopolje |
| Luka i rafinerije Rijeka | Rijeka zaobilaznica – A6 čvorište Orehovica |
| Luka i rafinerija Sisak | D36 – A3 Popovača |
| Luka Zadar | Cestom do raskrižja sa D8 – D502 – A1 čvorište Zadar II |
| Luka Vukovar | D2 – Vukovar – Sotin – Šarengrad – GP Ilok  D2 – A5 čvorište Osijek  D55 – Vukovar – Vinkovci –GP Županja |

V.

Prijevoz opasnih tvari smije se obavljati isključivo javnim cestama navedenim u točki IV. ove Odluke, osim u slučajevima opskrbe gospodarskih subjekata, benzinskih postaja i stanovništva.

VI.

Vozila kojima se prevoze opasne tvari, na temelju ove Odluke smiju se parkirati na sljedećim parkiralištima:

|  |  |
| --- | --- |
| Broj ceste | Parkirališta |
| A1 | Brloška Dubrava sjever i jug; Jadova sjever i jug; Nadin sjever i jug; Pristeg sjever i jug; Radošić sjever i jug |
| A2 | PUO Sv. Križ Začretje – istok; PUO Lepa Bukva – zapad |
| A3 | Križ sjever i jug; Dragalić sjever i jug; Babina Greda sjever i jug |
| A4 | Varaždin sjever i jug |
| A5 | Ivandvor |
| A8 | PUO Kvarner (čvor Kanfanar –Matulji) |
| A9 | PUO Bačva (Umag – čvor Pula) |
| D1 | U mjestu Karlovac (Ilovac b.b., Robni terminali); u mjestu Grabovac kod benzinske postaje |
| D53 | Na 26 km, između lovačke kuće »Prkos« i mjesta Klokočevci |
| D55 | Parkiralište Motela Kunjevci; parkiralište Motela Jeleni; parkiralište na benzinskoj postaji NCU |

VII.

Na mjestu za parkiranje iz točke VI. ove Odluke smije se istovremeno nalaziti onoliko vozila s opasnim tvarima koliko ima odvojenih parkirališnih mjesta za ta vozila i koja su uređena od strane vlasnika ili koncesionara prostora na kojemu se nalaze parkirališna mjesta.

VIII.

Hrvatske autoceste d.o.o., Hrvatske ceste d.o.o., nadležne županijske uprave za ceste i korisnici koncesije obvezni su:

– izraditi analize rizika za tunele u svojoj nadležnosti,

– obilježiti cestovne pravce iz točke IV. i parkirališna mjesta iz točke VI. odgovarajućim oznakama i prometnim znakovima i opremom, te putem medija obavijestiti javnost.

IX.

Danom stupanja na snagu ove Odluke prestaje važiti Odluka o određivanju cesta po kojima smiju motorna vozila prevoziti opasne tvari i o određivanju mjesta za parkiranje motornih vozila s opasnim tvarima (»Narodne novine«, br. 57/07.)

X.

Ova Odluka stupa na snagu osmoga dana od dana objave u »Narodnim novinama«.

Klasa: 011-01/09-02/75

Urbroj: 530-07-10-3

Zagreb, 18. siječnja 2010.

Ministar
Božidar Kalmeta, v. r.

Odluka, NN 15/2010-371